Sörnäisten metroasema

Sörnäisten metroasema () on yksi Helsingin metron asemista. Se palvelee Helsingin itäisen kantakaupungin Sörnäisten ja Kallion kaupunginosia sekä Alppiharjun osa-aluetta Harjua osoitteessa Helsinginkatu 1. Metroaseman lähiseutu tunnetaan epävirallisesti Sörnäisten kurvina. Asema avattiin syksyllä 1984, noin kaksi vuotta ensimmäisten asemien jälkeen. Sörnäisten asema on Helsingin metron neljänneksi vilkkain ja sitä käyttää arkisin keskimäärin 30 000 matkustajaa. Sörnäisten metroasema sijaitsee 928 metrin etäisyydellä Hakaniemen metroasemasta ja 1,123 kilometrin etäisyydellä Kalasataman metroasemasta. Asema on 25 metriä maanpinnan ja kolme metriä merenpinnan alapuolella. Sörnäisten asema on itään mentäessä viimeinen maanalainen asema. Aseman alkuperäisasun ovat suunnitelleet Jaakko Kontio ja Seppo Kilpiä, ja sen ominaispiirre on metrolaiturilla olevat keltaiset seinät. Laiturialueelta lippuhalliin johtavassa kuilussa on kolmet liukuportaat, joista kaksi johtaa ylös ja yksi alas. Kuilun molemmilla reunoilla on hissi, joka kulkee liukuportaiden suuntaisesti vinosti ylös. Samoja vinohissejä on muilla Helsingin metron asemilla, mutta maailmalla ne ovat harvinaisempia. == Historia == Sörnäisten asemalla otettiin toukokuussa 2004 koekäyttöön tarkastusportit, joiden läpi matkakorttia käyttävät matkustajat kulkivat lipuntarkastuksen aikana. Kaksi tarkastusporttia tuotiin Saksasta ja ne maksoivat HKL:lle 50 000 euroa. Kokeilua ei laajennettu muille asemille ja portit on sittemmin purettu. Aseman liukuportaat korjattiin ja uudistettiin vaiheittain vuosina 2008–2009. Vuosina 2021–2023 asemalla tehtiin mittava peruskorjaus, jonka tarkoituksena oli parantaa levottomaksi koetun metroaseman ja Vaasanpuistikon viihtyisyyttä. Kaupunginhallituksen hankesuunnitelmassa todettiin, että aseman lippuhalli oli yleisilmeeltään vanhentunut ja epäsiisti. Hankkeen hinnaksi arvioitiin noin kymmenen miljoonaa euroa, ja sen pääsuunnittelija oli HMT Arkkitehdit. Remontissa uusittiin katu- ja lippuhallitason tilat liiketiloineen, pintarakenteineen ja valaistuksineen. Lisäksi uusittiin talotekniikaa, kannen vesieristys ja sisäänkäyntien hissit ja liukuportaat. Remontti paransi myös aseman energiatehokkuutta. == Sisäänkäynnit == *Helsinginkatu *Hämeentie 54 *Vaasanpuistikko 1 *Vaasanpuistikko 2 == Kuvia == Tiedosto:Sörnäinen metro station (Helsinki, Finland) entrance A stairs and escalators September 2023.jpg|A-sisäänkäynnin portaat ja liukuportaat Tiedosto:Sörnäinen metro station (Helsinki, Finland) entrance C stairs and escalators September 2023.jpg|C-sisäänkäynnillä liukuportaat kuljettavat vain ylös Tiedosto:Sörnäinen metro station (Helsinki, Finland) corridor September 2023.jpg|Ylätasanteella on liiketilaa Tiedosto:Sörnäinen metro station (Helsinki, Finland) entrance to platform level September 2023.jpg|Ylätasanne ja liukuportaat laituritasolle Tiedosto:Sörnäisten metroasema, Helsinki (helmikuu 2023) 3.jpg|Laituritasanne ;Ennen peruskorjausta Tiedosto:Sörnäisten metroasema2.jpg|Ylätasanne Tiedosto:Sörnäisten metron sisäänkäynti.jpg|Vaasanpuistikon sisäänkäynti == Lähteet == == Aiheesta muualla == Luokka:Helsingin metroasemat Luokka:Alppiharju Luokka:Kallio